Solidariteit het 'n aansoek in die Noord-Gautengse Hooggeregshof gebring teen die SA Polisiediens oor beweerde ongrondwetlike en diskriminerende bevordering van huidige en oud-MK lede en vra daarin dat alle inligting t.o.v. die sg. "Non-Statutory Forces"-projek (NSF) geopenbaar word. Dit volg op 'n SAPD-proses om sekere militêre veterane selektief onder die NSF-projek te hergradeer en te bevorder.
Volgens Solidariteit ontvang slegs lede wat deel vorm van sg. nie-statutêre magte oftewel "vryheidsvegters" bepaalde pensioenvoordele en bevorderings, terwyl lede wat deel gevorm het van gewone statutêre magte, soos die SA Weermag, nie daarvoor "kwalifiseer" nie. Die projek kom neer op blatante rassisme, was nooit bedoel onder die Grondwet nie en druis in teen verskeie internasionale konvensies waarby SA 'n party is, aldus Solidariteit.
Solidariteit sê dat terwyl gesê word dat die projek nog in 'n onderhandelingsfase is, dit reeds geïmplementeer word en dit sonder dat relevante vakbonde soos Solidariteit gekonsulteer is. "Dit is weereens vir ons duidelik dat die SAPD slegs 'n uitverkore groep werknemers se belange bevorder ten koste van ander. Ons dra die belange van alle loopbaangerigte Polisielede op die hart en daarom gaan ons voort om vir ons lede in die SAPD te veg."
Op 'n wyer front is daar 'n sterk vermoede dat die NSF-projek 'n onderduimse poging van die ANC is om die SAPD vir sy eie doeleindes te kaap en daarom word die verloop van die hofaansoek met belangstelling gevolg.